இந்த நாட்டில் நம்பிக்கைவாதிகள்தான் அதிகம். நம்பிக்கை வாதிகள் என்றால் எதை எடுத்தாலும் முன்னோர்களையும், கடவுள்களைத் துணைக்கு இழுத்துப் பேசுவார்கள். முன்னோர்கள் நடப்புக்கு மாறாகி நடக்கக் கூடாது என்பார்கள். இவர்களுக்குப் பெயர் இந்த நாட்டில் ஆஸ்திக சிகாமணிகள் என்று எல்லாம் போற்றப்படுகின்றார்கள். இந்த நாட்டில் முதன்முதல் அறிவுப் பிரச்சாரம் செய்தவர் புத்தர்தான். இவர் இயற்பெயர் புத்தர் அல்ல, சித்தார்த்தர் என்பது. இவர் புத்தியை ஆதாரமாகக் கொண்டு எதையும் சிந்தித்து எடுத்துச் சொன்னதின் காரணமாக புத்தியை உபயோகப்படுத்தி எதையும் பார்க்கச் சொன்ன காரணத்துக்காக ஒழிக்கப்பட்டு இருக்கின்றார். மடாலயங்களை எல்லாம் இடித்து பாழ் செய்து இருக்கின்றார்கள்.